Speen jou kind só van ŉ fopspeenArgieffoto (Foto: kasiaczernik/Pixabay) Kleuters skree soms blou moord as jy skielik ŉ fopspeen wil wegvat en as jy ŉ ouer is wat al nagte lank van slaap ontneem word, is dit soms genoeg rede om die fopspeen terug te gee. Ouers het verskillende opinies oor die langdurige gebruik van ŉ fopspeen, maar daar word oor die algemeen aanbeveel dat jy jou baba tussen ses en twaalf maande van sy fopspeen speen. Ná ŉ jaar begin jou baba om ŉ emosionele band met sy fopspeen te vorm, en dit kan dan net moeiliker word om hom te speen. Om optimale ontwikkeling van sy tandjies te verseker, is dit die beste om, as hy ná ŉ jaar nog sy fopspeen suig, hom voor sy tweede verjaarsdag van sy fopspeen geskei te kry. Die posisie van sy tande kan beïnvloed word, wat langtermyn negatiewe gevolge kan hê. Spraak word ook geaffekteer, en jou kind staan ŉ groter kans om spraakterapie te moet kry. Selfs tien minute per dag kan ŉ negatiewe impak hê. Dit is dus ŉ goeie idee om die gebruik vroeër eerder as later te staak. Lifehacker het ŉ eenvoudige truuk om jou kind te speen: Prik bloot ŉ gaatjie aan die bopunt van die fopspeen. Dit sal lug vrystel en dit beduidend minder bevredigend maak om daaraan te suig. Aangesien jou kind moontlik nie sal weet hoekom hul gunstelingtrooster nie meer dieselfde effek het nie, sal hy waarskynlik dit gou laat staan. Gebruik ŉ naald om die gaatjie te prik. Lifehacker maan ouers om nie ŉ groter gaatjie te maak nie (jou kind sal dan dalk die “sabotasie” ontdek) en moet ook nie die bopunt van die fopspeen heeltemal afsny nie – jou kind kan dalk aan kleiner stukkies verstik as dit afbreek.